**Mož, ki je ukrotil strelo:**

**Genialni izumi Nikole Tesle**

Opera v desetih prizorih

Skladatelj in libretist **Robert Mraček**

Praizvedba 17. oktobra 2024, Dvorana Ondine Otta Klasinc

**\*\*\*\*\***

Ustvarjalci operne uprizoritve

Dirigent **Iztok Kocen**

Režiser in avtor govorjenega besedila **Jaki Jurgec**

Scenograf **Matic Kašnik**

Oblikovalec projekcije **Rok Predin**

Kostumografinja **Suzana Rengeo**

Oblikovalec svetlobe **Sašo Bekafigo**

Oblikovalec zvoka **Grega Mendaš**

Zborovodkinja **Zsuzsa** **Budavari Novak**

Svetovalec za jezik **Benjamin Virc**

Lektorica **Nevenka Verstovšek**

Koreografinja **Cleopatra Purice**

Asistent režije **Tim Ribič**

Zasedba

|  |  |
| --- | --- |
| Nikola Tesla | **Sebastijan Čelofiga** |
| Katharine McMahon Johnson | **Andreja Zakonjšek Krt** |
| Albert Einstein | **Matevž Biber** |
| Thomas Alva Edison | **Bogdan Stopar** |
| George Westinghouse | **Jaki Jurgec** |
| Marguerite Westinghouse | **Dada Kladenik** |
| Jakob Pöschl | **Alfonz Kodrič** |
| Evelyn Nesbit | **Nina Hvalec** |
| John Pierpont Morgan | **Aljaž Hameršak** |
| Pliniecki/Klovn | **Tomaž Planinc** |
| Anton Szigeti | **Mihael Roškar** |
| Prvi ulični prodajalec | **Gregor Mlakar** |
| Drugi ulični prodajalec | **Jernej Luketič** |
| Robert Underwood Johnson | **Jernej Jenko** |
| Policist | **Peter Skušek** |
| Butler | **Mircea Golescu** |
| Služabnica | **Olesja Hartmann** |
| Ethel, bradata ženska | **Mojca Potrč** |
| Fedor Jeftichew, fant s pasjim obrazom | **Julija Jurgec** |
| Daisy in Violet Hilton, siamski dvojčici | **Ines Uroševič, Metka Masten** |
| Edward Mordrake, moški z dvema obrazoma | **Vasilij Kuzkin** |
| Myrtle Corbin, ženska s štirimi nogami | **Vadim Kurgajev** |

**Zbor Opere SNG Maribor**

**Simfonični orkester SNG Maribor**

Koncertna mojstra **Saša Olenjuk**, **Oksana Pečeny**

Korepetitorji **Sofia Ticchi**, **Anna Fernandez Torres**, **Robert Mraček**

Šepetalka **Sabina Alatič**

Inšpicienta **Iztok Smeh**, **Matjaž Marin**

Izvedba nadnapisov **Kristina Prah**, **Cristian Popovici**

\*\*\*\*\*

**VSEBINA OPERE**

*Prvi prizor*

Po uvodni videoprojekciji, ki prikazuje rojstvo Nikole Tesle v hrvaški vasici Smiljan med divjanjem nevihte, nas znanstvenik in Teslov kolega Albert Einstein s svojo zgodbo popelje v Gradec, natančneje na graško Politehniko, kjer je Tesla študiral inženirstvo in fiziko.

*Drugi prizor*

V fizikalni učilnici na graški Politehniki profesor Jakob Pöschl zaloti študente med premikanjem dragocenih aparatov, nato pa jim predstavi Grammov dinamo in njegovo delovanje na enosmerni tok, ki osvetli žarnico. S študenti, med katerimi izstopa Nikola Tesla, debatira o pomanjkljivostih enosmernega toka, saj je žarnica medtem ugasnila. Iskriva debata se dotakne možnosti o razvoju neskončno delujočega stroja – *perpetuuma mobile*, ki bi lahko v elektrotehniki in mehaniki izkoriščal gravitacijsko silo za potrebe rotacije. Pöschl in Tesla se zapleteta v pogovor, v katerem Tesla začudenemu profesorju razkrije, da odhaja v Maribor, kjer bo opravljal delo inženirja, nato pa se bo s privarčevanim denarjem odpravil v Ameriko, edino pravo deželo prihodnosti.

*Tretji prizor*

Tesla s parnikom odpotuje čez Atlantski ocean v New York, kjer ga na pomolu pričaka znanstvenik in poslovnež Thomas Alva Edison. Tesla mu potarna, da so ga na poti v Ameriko okradli in da je ostal popolnoma brez denarja, Edison pa po ogledu Teslovih konstrukcijskih skic že kuje načrte, kako bi lahko s pomočjo mladega in naivnega znanstvenika silno obogatel. Tesla si Edisonovo hlinjeno prijaznost in pomoč zmotno razlaga kot dobroto in iskrenost. Kmalu po Teslovi zaposlitvi v Edisonovih laboratorijih se znanstvenika spreta, saj je Tesla v nasprotju z Edisonom vztrajal pri uporabi izmeničnega toka, nad katerim se je navdušil tudi poslovnež George Westinghouse. Tesla se zaradi Westinghousove podpore lahko še bolj posveti nadaljnjim raziskavam na področju elektromagnetizma.

*Četrti prizor*

Tesla v pogovoru z Westinghousom razkrije zaroto, ki jo Edison kuje proti njemu. Westinghouse ga skuša pomiriti, da bo izmenični tok iz te »vojne tokov« nedvomno izšel kot zmagovalec, toda Tesla se nikakor ne more sprijazniti z Edisonovim izdajstvom, ki je preseglo vse meje. Westinghousa spomni na starogrškega junaka Prometeja, ki se je žrtvoval, da bi človeštvu prinesel ogenj, ki ga je stoletja pozneje zlorabil Neron in dal požgati ves Rim. Edison, ki je prisluškoval celotnemu pogovoru, noče priznati poraza in priseže maščevanje Tesli.

*Peti prizor*

Medtem ko se je Tesla vse pogosteje gibal v visokih krogih ameriške družbe, je mladi znanstvenik na enem izmed družabnih večerov spoznal Katharine McMahon Johnson, poročeno žensko, v kateri je prepoznal sorodno dušo. Po večerji z Westinghousom se je Tesla pred vrvežem javnosti zatekel h Katharine, da bi ga potolažila in mu vlila novo upanje za prihodnje podvige.

*Šesti prizor*

Nikola in Katharine se odločita, da bosta odšla na nočni sprehod do Coney Islanda, kjer se je pravkar začela »predstava spak«. Voditeljica šova, ženska z brado, radovednemu občinstvu predstavi še druge »spake« – Edwarda Mandraka (človeka z dvema obrazoma), siamski dvojčici Daisy in Violet Hilton, Myrtle Corbin (žensko s štirimi nogami) in Fedorja Jeftichewa, fanta s pasjim obrazom. Pristno zabavljaško vzdušje nenadoma prekinejo policijski žvižgi, ki razženejo veselo množico – le Nikola in Katharine ostaneta sredi jate golobov. Medtem ko se Nikola zasanjano pogovarja z golobico, ki mu je sedla na roko, ga prekine Westinghouse in mu sporoči strašno novico, da je njegov nov laboratorij pogorel do tal.

*Sedmi prizor*

Nikola odhiti na pogorišče laboratorija, pri tem pa v naglici pozabi na Katharine. Ta medtem zapuščena in v samotni tišini sredi Coney Islanda spozna, da so vsi njeni ljubezenski upi zaman in da ji Nikola ljubezni ne vrača.

*Osmi prizor*

George Westinghouse je z namenom, da bi za Teslove nove tehnološke podvige pridobil čim več kapitala, povabil najvidnejše ameriške investitorje na predstavitev Teslovih izumov, in sicer Teslove tuljave in elektromehanskega oscilatorja. Po intervenciji dveh mladih znanstvenikov iz občinstva je množica vplivnežev popolnoma navdušena nad Teslovimi izumi, zbrani gostje pa že nazdravljajo njegovemu novemu projektu – gradnji eksperimentalne postaje izven mesta Colorado Springs.

*Deveti prizor*

Tesla v svoji poskusni postaji blizu Colorado Springsa razmišlja o poteku eksperimenta, kako ujeti strele iz bližajoče se nevihte in jih uporabiti za razsvetlitev žarnic, razporejenih po prostranem travniku. Po uspešno izvedenem poskusu ga obišče finančni mogotec John Pierpont Morgan in ga okara zaradi škode, ki jo je povzročil ljudem s svojimi poskusi. Toda Nikoli uspe s svojo vizijo brezžičnega prenosa energije prepričati Morgana, ki je pripravljen financirati tudi Teslov najnovejši projekt – stolp Wardenclyffe, s katerega bi lahko pošiljal brezžične signale po vsem svetu. Tudi Einstein, ki nam podrobneje predstavi različne Teslove izume, ki jih še danes uporabljamo v naših gospodinjstvih, prepozna Teslovo veličino in pomen za vse človeštvo.

*Deseti prizor*

Nikola v svoji zasanjanosti premleva številna spoznanja, ki so zaznamovala znanost, še posebej fiziko, in posledično vse človeštvo. V pogovorih z Edisonom, Morganom in Westinghousom se sprašuje o nedotakljivosti fizikalnih zakonov in primerja Newtonova dognanja o razmerju med snovjo in silo z Einsteinovo teorijo relativnosti. Trije Teslovi življenjski sopotniki naposled sklenejo, da je bil prav Tesla tisti izumitelj, ki je korenito spremenil podobo našega sveta, in da svet še danes ni povsem pripravljen na uporabo vseh njegovih izumov.

\*\*\*\*\*

**GLASBENOGLEDALIŠKA UPRIZORITEV ZA MLADE**

Slovenska operna noviteta s pomenljivim poetičnim naslovom *Mož, ki je ukrotil strelo*, ki je namenjena tako učencem zadnje triade osnovnih šol kot tudi srednješolcem, v zaporedju desetih prizorov prikazuje ključna življenjska obdobja bržkone enega najslavnejših znanstvenikov in izumiteljev modernega časa, Nikole Tesle. Skladatelj in libretist Robert Mraček se je pri ustvarjanju opere, ki prinaša pomembno didaktično in duhovno sporočilo pravzaprav vsem generacijam poslušalstva, ne le mladim, oprl na lastno raziskovanje Teslovega življenja in eksperimentalnega dela na področju elektromagnetizma, pri čemer je želel izpostaviti predvsem pasti, ki jih prinaša napredek, in nerazumevanje genija, čigar ideje sta kapital in neoliberalna družba zlorabila za lastne koristi, ne pa za splošno dobrobit človeštva in našega planeta. Glasbena govorica opere, v kateri igrajo pomembno vlogo tudi številni vizualni efekti, tako s svojimi izvirnimi glasbenimi kodi v obliki vodilnih in spominskih motivov nadvse prepričljivo nagovarja mlado občinstvo in ga vabi k samostojnemu iskanju znanstvenih in družbenih resnic.

\*\*\*\*\*

**BIOGRAFIJE USTVARJALCEV OPERE**

**Robert Mraček, skladatelj in libretist opere**

Akademski pianist in dirigent Robert Mraček se je zgodaj navdušil nad glasbo, saj se je začel učiti igranja na klavir že pri petih letih. Leta 1990 je iz klavirja diplomiral na Akademiji za glasbo v Ljubljani pri profesorici Zdenki Novak, leta 2005 pa iz dirigiranja pri profesorju Vjekoslavu Šuteju na Glasbeni akademiji v Zagrebu. Od leta 1989 je zaposlen v Operi SNG Maribor, kjer je bil korepetitor do leta 1996, nato pa vodja Zbora Opere SNG Maribor. V petnajstih letih svojega delovanja je pripravil 64 opernih premier in koncertov. Aktiven je tudi kot pisec priredb za zbor in orkester. Leta 2011 je začel delovati kot solistični orkestrski glasbenik (na inštrumentu s tipkami) v Simfoničnem orkestru SNG Maribor, bil je tudi asistent dirigent v več produkcijah mariborske Opere. Opera *Mož, ki je ukrotil strelo: Genialni izumi Nikole Tesle*, za katero je napisal tudi libreto, je njegov glasbenogledališki prvenec. V zadnjem času raziskuje, kako lahko glasba odraža in vpliva na človekova čustva ter druge življenjske izkušnje. S tem pristopom želi obogatiti svoj umetniški izraz in občinstvu ponuditi globlje dojemanje glasbene umetnosti.

**Iztok Kocen, dirigent**

Dirigent in skladatelj Iztok Kocen je na ljubljanski Akademiji za glasbo končal magistrski študij kompozicije v razredu Dušana Bavdka, nato pa še magistrski študij orkestrskega dirigiranja v razredu Marka Letonje in Simona Dvoršaka. Je vsestranski glasbenik in eden vidnejših predstavnikov najmlajše generacije slovenskih dirigentov, ki se intenzivno posveča tudi glasbenemu gledališču. Med drugim je dirigiral premiero opere *Deklica z vžigalicami* Tine Mauko (2021), premiero opere *Snežna kraljica* Matthewa Kinga (2019), muzikal *Druščina* Stephena Sondheima (2019), premiero avtorske komorne opere *Disposable* v Brnu (2019) in premiero muzikala *Pepelka* Richarda Rodgersa in Oscarja Hammersteina II. (2018). Kot drugi dirigent je vodil opero *Julija* skladatelja Aleša Makovca, v Žalcu uprizorjeno opereto *Hmeljska princesa* Radovana Gobca, opero *Hobbit* Deana Burryja in muzikal *Moje pesmi, moje sanje* Rodgersa in Hammersteina II. Kot korepetitor redno sodeluje s Slovenskim komornim glasbenim gledališčem, njegove zborovske, komorne in orkestrske skladbe pa so redno izvajane tako v slovenskem kot v mednarodnem kulturnem prostoru.

**Jaki Jurgec, režiser**

Baritonist in režiser Jaki Jurgec je leta 2023 praznoval trideset let umetniškega ustvarjanja. Nastopil je v skoraj stotih vlogah, redno gostuje na opernih odrih in festivalih po Sloveniji ter v tujini, posveča pa se tudi operni režiji. Po uspešno opravljeni diplomi na ljubljanski Akademiji za glasbo je diplomiral še na prestižni italijanski ustanovi, Accademii Verdiana – Carlo Bergonzi. Kot štipendist društva Richarda Wagnerja se je izpopolnjeval v Bayreuthu in se že med študijem uveljavil v obeh slovenskih opernih hišah. Poleg nastopov v matični operni hiši je gostoval na skoraj vseh pomembnejših odrih tako v Sloveniji kot tudi v več evropskih državah ter celo na Tajvanu in Japonskem. Osem let je bil stalni gost Teatra Astra in Mednarodnega festivala umetnosti v Victorii na Malti. V njegovem obsežnem opusu izstopajo vloge, kot so Figaro (*Seviljski brivec*), Papageno (*Čarobna piščal*), Falke in Frank (*Netopir*), Dulcamara (*Ljubezenski napoj*), Amonasro (*Aida*), Baron Douphol in Giorgio Germont (*La traviata*), Schaunard in Marcello (*La bohème*) itd. Za svoje umetniške dosežke je prejel več priznanj in nagrad, leta 2016 tudi Glazerjevo listino.